b'\n_START_ARTICLE_\nDiscusfisk\n_START_SECTION_\nBeskrivelse\n_START_PARAGRAPH_\nFisken har en flad skiveformet krop med sm\xc3\xa5 sk\xc3\xa6l. Halefinnen er kort og afrundet. Ryg og gatfinne og str\xc3\xa6kker sig fra halefinne og 3/4 frem over kroppen. Snuden er kort med en lille mund med tykke l\xc3\xa6ber. B\xc3\xa5de finner samt kroppen i sig selv danner en cirkel. De transparente, relativt store brystfinner er afrundede str\xc3\xa6kker sig til midten af kroppen. Bugfinnerne tilspidsede, lange og smalle. Farven er brun til oliven med bl\xc3\xa5 eller turkise flammende striber som l\xc3\xb8ber ud i ryg og gatfinne. Der er store variationer af omfanget p\xc3\xa5 striberne inden for den samme art alt efter lokalitet og nogle discus har striber over hele kroppen. En m\xc3\xb8rk tv\xc3\xa6rstribe l\xc3\xb8ber hen over \xc3\xb8jet. Yderligere syv til ni m\xc3\xb8rke tv\xc3\xa6rstriber er spredt over kroppen med den sidste ved haleroden. Tv\xc3\xa6rstriberne kan v\xc3\xa6re mere eller mindre fremtr\xc3\xa6dende alt efter fiskens hum\xc3\xb8r.\n_START_SECTION_\nUdbredelse\n_START_PARAGRAPH_\nDet hidtil kendte udbredelsesomr\xc3\xa5de i Amazonas str\xc3\xa6kker sig fra den peruvianske by Iquitos i vest og indtil starten af Amazonas-deltaet ved den brasilianske kyst. Fra hovedstr\xc3\xb8mmen har discusfisken udbredt sig til alle st\xc3\xb8rre bifloder. Inden for dette enorme omr\xc3\xa5de er der opst\xc3\xa5et mange afgr\xc3\xa6nsede populationer med forskelle i farver og aftegninger.\n_START_SECTION_\n\xc3\x98kologi\n_START_PARAGRAPH_\nDiscusfisk opholder sig i alle vandtyper (hvidvand, klarvand, sortvand og blandingstyper), men altid i milj\xc3\xb8er som er relativt livsfjendtlige. Vandet er meget varmt (mindst 29\xc2\xb0C, og op til 34,2\xc2\xb0C), og surt (pH-v\xc3\xa6rdier mellem 4 og 6,5) og praktisk taget fri for opl\xc3\xb8ste mineraler og organiske belastninger (elektrisk ledningsevne < 30 \xce\xbcS/cm, total h\xc3\xa5rdhed < 1 \xc2\xb0 GH, total ammonium niveau < 0,5 mg/l). Discusfisk opholder sig i bredregionen og i oversv\xc3\xb8mmede omr\xc3\xa5der. Deres levesteder er normalt fri for vegetation, men rigt p\xc3\xa5 r\xc3\xb8dder, d\xc3\xb8dt ved, tykke lag af nedfaldne blade eller med oversv\xc3\xb8mmede tr\xc3\xa6er og buske, som byder p\xc3\xa5 mange skjulesteder. Lejlighedsvis findes de under et d\xc3\xa6kke af flydeplanter eller "flydende \xc3\xb8er". De kan ogs\xc3\xa5 findes blandt forrevne klipper med mange gemmesteder. If\xc3\xb8lge unders\xc3\xb8gelser af fiskenes maveindhold, lever de hovedsagelig af zooplankton, insektlarver, sm\xc3\xa5 b\xc3\xb8rsteorme, sm\xc3\xa5 ferskvandsrejer samt nedbrudt plantemateriale. En s\xc3\xa6rlig stor del af kosten udg\xc3\xb8res af larverne fra d\xc3\xb8gnfluer, dansemyg og glasmyg. Med en m\xc3\xa5lrettet vandstr\xc3\xb8m kan discusfisken fril\xc3\xa6gge f\xc3\xb8deemner, der er skjult i bundlaget eller under d\xc3\xb8dt plantemateriale, Tilsyneladende er alle diskosfisk i naturen v\xc3\xa6rter for parasitter. Is\xc3\xa6r tarmflagellater og g\xc3\xa6lleorm er regelm\xc3\xa6ssige f\xc3\xb8lgesvende, men sunde v\xc3\xa6rtsdyr tager tilsyneladende ikke skade af parasitterne.\n_START_SECTION_\nAdf\xc3\xa6rd og reproduktion\n_START_PARAGRAPH_\nDiscusfisk bliver k\xc3\xb8nsmodne i alderen fra syv til tolv m\xc3\xa5neder. De lever i mindre eller st\xc3\xb8rre sociale grupper, ud af hvilke fiskene danner par. I naturen p\xc3\xa5virkes fertiliteten af tilg\xc3\xa6ngeligheden af bestemte n\xc3\xa6ringsemner (ferskvandrejer af sl\xc3\xa6gten Macrobranchium), der p\xc3\xa5virker hormonbalancen af fisken. Parringsritualet varer et par timer, hvorefter et gydesubstrat udv\xc3\xa6lges, hvilket er altid en levende (blad) eller d\xc3\xb8dt (tr\xc3\xa6, sten) lodret overflade. Det valgte \xc3\xa6gl\xc3\xa6gningssted reng\xc3\xb8res grundigt af parret med munden. Ud af de op til 300 \xc3\xa6g (gennemsnitlig l\xc3\xa6ngde 1,4 mm, bredde p\xc3\xa5 1,17 mm), som kl\xc3\xa6ber til legesubstratet med en kort h\xc3\xa6ftetr\xc3\xa5d, kl\xc3\xa6kkes fiskelarverne efter to og en halv dag. For\xc3\xa6ldrene hj\xc3\xa6lper til med kl\xc3\xa6kningen ved at tygge ud larverne fra \xc3\xa6gskallen. Derefter bliver larverne, som ogs\xc3\xa5 har h\xc3\xa6fte organer, igen anbragt p\xc3\xa5 en lodret overflade. Fire dage efter kl\xc3\xa6kningen sv\xc3\xb8mmer larverne frit og begynder straks at s\xc3\xb8ge f\xc3\xb8de. Yngeladf\xc3\xa6rden frem til den faktiske gydning styres af det mandlige k\xc3\xb8nshormon testosteron og androstenon, adf\xc3\xa6rden i gyde-og larvestadiet p\xc3\xa5virkes af hypofysehormonet prolaktin. Prolactin p\xc3\xa5virker ikke kun yngelpleje og social adf\xc3\xa6rd, men medf\xc3\xb8rer ogs\xc3\xa5 en let h\xc3\xa6velse af overhuden og stimulerer udskillelse af slim. Dette er vigtigt, fordi larverne spiser af for\xc3\xa6ldrenes overhud i den f\xc3\xb8rste tid efter de sv\xc3\xb8mmer frit. De bider ganske sm\xc3\xa5 partikler af for\xc3\xa6ldrenes overhus, som under yngleperioden er beriget kulhydrater og fedt. Denne form for ern\xc3\xa6ring af larvernes er ogs\xc3\xa5 observeret hos andre ciclider (Pterophyllum altum, Australoheros facetum og Astronotus sp.), Under ern\xc3\xa6ringen af ynglen afl\xc3\xb8ser for\xc3\xa6ldrene hinanden regelm\xc3\xa6ssigt og gennem bev\xc3\xa6gelse og farveskift tilskyndes ynglen at skifte. Fire dage efter at ynglen er fritsv\xc3\xb8mmende, begynder larverne spise andre f\xc3\xb8devarer, men er afh\xc3\xa6ngig af for\xc3\xa6ldrenes hud som grundn\xc3\xa6ring i mindst fire uger.\n_START_SECTION_\nAkvariehobby\n_START_PARAGRAPH_\nBlandt de fleste akvarianere regnes discusfisken for kongen blandt akvariefisk. Men discusfisk h\xc3\xb8rer til de mere vanskelige arter at pleje i akvarium, bl.a. stiller de store krav til vandets kvalitet. Discus kan ofte v\xc3\xa6re meget sky fisk og nemme at skr\xc3\xa6mme, og det kan v\xc3\xa6re en ulempe hvis de holdes sammen med mere aktive arter. Man b\xc3\xb8r undg\xc3\xa5 at holde discus sammen med scalarer, da sidstn\xc3\xa6vnte ofte er v\xc3\xa6rter for parasitter som er skadelige for discus. Discusfisk kan v\xc3\xa6re vanskelige at opdr\xc3\xa6tte og kunsten best\xc3\xa5r ofte i at f\xc3\xa5 dannet et passende for\xc3\xa6ldrepar._NEWLINE_Vandtemperaturen b\xc3\xb8r v\xc3\xa6re 28 til 31\xc2\xb0C; pH v\xc3\xa6rdi: 6,0\xe2\x80\x937,2; karbonath\xc3\xa5rdhed: 3\xe2\x80\x934 \xc2\xb0dKH; totalh\xc3\xa5rdhed: 4\xe2\x80\x935 \xc2\xb0dGH. Hvis der efterstr\xc3\xa6bes en indretning af akvariet der efterligner de naturlig forhold b\xc3\xb8r det dekoreres med r\xc3\xb8dder og anvendes d\xc3\xa6mpet belysning. Bundlaget b\xc3\xb8r v\xc3\xa6re bl\xc3\xb8dt eller findelt. I discusfiskens naturlige milj\xc3\xb8 er der sparsomt med planter, men hvis der skal v\xc3\xa6re planter i akvariet b\xc3\xb8r man v\xc3\xa6lge arter som kan tolerere ved konstante temperaturer over 28 \xc2\xb0C. Planter fra sl\xc3\xa6gterne Anubias, Cryptocoryne, Echinodorus, Vallisneria anbefales._NEWLINE_Discusfisk er meget modtagelige for sygdomme og bliver nemt p\xc3\xa5virket af d\xc3\xa5rlig vandkvalitet. Sunde fisk er kendetegnet af relativt sm\xc3\xa5 \xc3\xb8jne og klare farver og sv\xc3\xb8mmer nysgerrigt rundt i akvariet. Ryggen skal v\xc3\xa6re afrundet. Syge fisk skiller sig ofte ud fra gruppen og st\xc3\xa5r for sig selv med m\xc3\xb8rke farver. Ofte n\xc3\xa6gter syge fisk at tage n\xc3\xa6ring til sig._NEWLINE_Igennem \xc3\xa5rene er der fremavlet et utal af varianter. Royal Blue var en af de tidlige kulturtyper som stadig er meget eftertragtede. Ved denne type er de bl\xc3\xa5 aftegninger meget fremtr\xc3\xa6dende og d\xc3\xa6kker kroppen og finnerne.'